- Hibru
- <
- 5
- >

5
1 Melele xa laling moletin tei mei be vatixar tei na pris xil, labosei ra moletin xil tengan vapol e vasoh pe met Hi ve rin nae. Misak ni, xi mikila vasa sanien eo xil mi Hi ve rin nae, e vasak ni re vongoro xil valeh ve tesaen nae xil. 2 E vengan vatixar mun be moletin tei xa merou, mikil kuh merouen na moletin xil. Mak, ma di pol merou del ngan xil xa latakil kuh ti suse xa momal e di lasavut vuteili en. ✡ Hib 2:17; 4:15 3 E vengan xa vatixar mun be moletin xa merou mak, xi isak ni re vongoro xil ileh ve tesaen nan tasen itel tesaen na mosav xil mun. ✡ Lev 9:7; 16:6 4 E moletin tei tahusil nenemien nan tasen ti tengan vahur polien xa eilep xiak, e be Hi kestang iaxa di bosei ngan xa mei ihe vatixar na pris xil, nggoni ngan xa tepol ni mi Eron. ✡ Eks 28:1
5 E Kristo mun tenamei ti vahe vatixar vahusil nenemien nan tasen tengan vapet rat hisen. E Hi vari iaxa tehosei tengan vahur polien ak xa tehit,
“Xouk obe Natuxoli,
e xosali namei nabe Tamom.” (Sam 2:7)✡ Pol 13:33; Hib 1:5
6 E rute sav mun biteni bit,
“Xouk mei uhe pris tei te vehakut,
ngan xa ixoni pris Melkisedek tetiamu.” (Sam 110:4)✡ Hib 6:20; 7:17
7 E meulien nan e ut etan, Iesu tesis teha mi Hi e tetakesi ve tutouen tetel simeten. Reitin, tekei texeih teha mi Hi xa mikila vateh meulien nan ra maten. E Iesu temerere ni Hi, tepol ni nenemien nan tehe tan, e teling meulien nan teti pe hen. Mak, ma Hi teteong ni sisen nan xil. ✡ Mat 26:36-46; Mak 14:32-42; Luk 22:39-46 8 E neta sav xa xi be Nat Hi, Hi tepispisi mini ni sexien te longxatien texo longpangasien xa xi tehisu ni. 9-10 ✡ Aes 45:17✡ Sam 110:4; Hib 5:6E melele xa Hi tepusi xa Iesu mei tepin tevi, tepol ni mei tehe vatixar na pris xil xa texoni pris Melkisedek tetiamu tengan vapol pe meten e rin na moletin xil. Nggo rin ak, Iesu Kristo mei teteh meulien e ngan xil vus xa lalong xati e tepol ni suse tengan lihur meulien sal ixo en.
Selxatien tengan moletin xil linastokovein neketen nae ti
11 Xamem manggur holesok holu xa iemem bei tengan maviteni mi xamim usil holesok xil, e minggeih tamu tengan mulong kila vengan xa iemim ti tavei mun tengan mulong kil sepinien xil ak. 12 Melengien pipin tengan xamim mumei muve titsa xil ngamu xa ti mupispisi mi moletin sav xil e rin te holesok xil te neketen. E neta sav xa mak, napusi tehit momal tengan xamim muvur pispisien kokot xil xa taxeih ti usil longeongen hos na Hi vatei mun. Xamim munggoni tutut horamue xil tamu xa mutamatu ti mu tengan muva anien xil xa nggeih, e di tamu musus xat pispisien xil xa lataxeih ti langgoni melik tang. ✡ 1Kor 3:1-3; 1Pit 2:2 13 E ngan xil xa di lasus xat melik te pispisien xil xa lataxeih ti, labe tuvava tamu, e latapin ti tengan lalong kila xa itep iaxa moletin xil mei limal pe met Hi. 14 E pispisien xil xa nggeih vuteili langgoni anien xa nggeih be a ngan xil xa lamatu ngamu. Ngan xil ak lakila lapus kil naha xa bos e naha xa misa vengan xa, e meulien nae, vehakut di langgusil xat neta xa lakila labit nggusil sepinien na Hi.✡ Rom 16:19

- Hibru
- <
- 5
- >

✡5:2: Hib 2:17; 4:15

✡5:3: Lev 9:7; 16:6

✡5:4: Eks 28:1

✡5:5: Pol 13:33; Hib 1:5

✡5:6: Hib 6:20; 7:17

✡5:7: Mat 26:36-46; Mak 14:32-42; Luk 22:39-46

✡5:9-10: Aes 45:17

✡5:9-10: Sam 110:4; Hib 5:6

✡5:12: 1Kor 3:1-3; 1Pit 2:2

✡5:14: Rom 16:19

© 2015 Wycliffe Bible Translators, Inc.