- 1 Tesalonaeka
- <
- 4
- >

4
Pol misel xat Kristin xil tengan liti e hisit meulien tei xa Hi ihesi xi ven
1 Mak ma, tuxoli e hinoxoli nametel xil, xametel mattepispisi mi xamim ni sexien hos xil xa Hi ihesi xi tengan muhusili, xa di tuei mupol ni. E xosali, di matdakes xamim li e matsemae ni e his Suv Iesu tengan mei mupol ni ihos pilei mu. ✡ 2Tes 3:6 2 Muhusil kuh pispisien xil xa matesa ni vengan xa xamim mukila xa xametel di matsepin e his Suv Iesu.
3 Hi ien bei pupu tengan vasak ni xamim mei muve eo. Misak ni, muhe sotin ra sexien tesa xa tiramue mu atou xil di lapat vituei del ngan xil xa latateli ti vatel xil. ✡ 1Tes 5:23; Hib 10:10; 1Pit 1:16 4 Reitin, ien bei pupu tengan xamim kekes ixuxou kuhi tengan sexien xil xa di pol ni del tenben lihe eo pe meten e limal pe met moletin sav tengan limerere ni xamim ven. ✡ 1Kor 6:13,15 5 Hi ien ti tavei tengan mumaen nenemien te hoeasoen valihi xamim tengan vasak ni mupol vasa vatel moletin sav vaxoni ngan xa Sentael xil xa latakil ti Hi di lapol ni. ✡ Sam 79:6; Ser 10:25 6 Ve rin ak, ti e xamim napol nasa natel tuneli mu hineli tei e neketen, mu napurun rin nan ti naxo en. Vengan, nggoni ngan xa mattehiteni mi xamim ngamu e mattesel xat xamim texeih ni, Suv Iesu isa rilomun ni pangasien mi ngan xil xa di lapol ni hisit tesaen xil ak ✡ Sam 94:1 7 Vengan xa Hi tenakes xir ti tengan ti rapol ni hisit tesaen xil ak. E‑e, xi ien bei tengan rihe eo e ripol ni sexien xil xa imese tevi. ✡ 2Tes 2:13-14; 1Pit 1:15-16 8 Ve rin ak, xosxa moletin tei di misin pispisien xil ak, ma xi tasin ti moletin tova. E‑e, xi di misin vari ni Hi xa di misa Ninin Eo nan mi xamim. ✡ Luk 10:16; Esek 36:37; 37:14; Rom 5:5; 2Kor 1:22; Kal 4:6; 1Sion 3:24
9 Xamim mukil kuh sexien ngamu xa di mupisen eheien mi tuemim e hinemim xil vengan xa Hi tepispisi ni tuei mi xamim. Mak, ma tave tengan ti mun xa mattis mi xamim usili. ✡ Sion 13:34; Ser 31:33-34 10 Be reitin xa xamim di tuei mupisen eheien mi tuemim e hinemim xil xa labe Kristin xa ladi e provins namim te hal Masedonia. E xamim xa eheien nametel di e xamim, matdakes xamim tengan mupol ni rin ak ixeih pilei mu. ✡ 2Tes 3:4
11 E matdakes xamim tengan muling nenemien namim ixeih tengan mupol ni sexien xatel ak: muti e tomat itel xat moletin sav xil; munatup ngomim ti nahe rin na mosav xil; e mupol ixeih e polien namim xil tengan mulaxat kuh ngenemim xil. Neta xatel ak nggoni ngan taxa mattehiteni mi xamim e melele xa matteti visal xamim tetiamu. ✡ Efes 4:28; 2Tes 3:8,12 12 Ixo suse ak, xamim munatatil ti mosav xil tengan mei lisa tutouen mi xamim, e sexien namim mi ngan xil xa latave Kristin ti imal e isak ni xil limerere ni xamim ven. ✡ 1Kor 5:12-13; Kol 4:5
Pol bit lelen naha xa istal e melele xa Suv Iesu imei rilomun en
13 Tuxoli e hinoxoli nametel xil, iemetel bei tengan mukil reitinen usil naha xa istal mi tuemim e hinemim xil xa latelel ngamu tengan munatang ti ven naxoni ngan xil xa nenesien nae tovuol, xa latake reitin ti e mea rilomunen. ✡ Efes 2:12 14 Xir rakila xa Iesu temat e temea rilomun ra maten. Misak ni, rake reitin mun xa melele xa Iesu imei rilomun en, Hi isak ni ngan xil xa latelel ngamu xa lateling nenesien nae en tengan livituei itel Iesu e ileh xil lihe ut nesao. ✡ Rom 14:9; 1Kor 15:3-4,12 15 Naha xa di mapispisi ni mi xamim tehe pispisien na Suv Iesu vari tang. Xi tehiteni xa xir xa rimeul tamu riti e melele xa imei rilomun en, rinatiamu ni ngan xil ti xa lalel ngamu e melele xa xir vus rihe ut nesao. ✡ 1Kor 7:10,25; 15:51 16 E‑e, istal imak. Suv Iesu vari imei etan ixo ut nesao e ikei ixeih ihe nesao. E, e melele nen tak, vatixar tei na masxaxa xil ikei ihe nesao e masxaxa tei ihui amaru na Hi. Ti, ngan xil xa lalel ngamu xa lateling nenesien nae e Iesu Kristo, xil limea ra maten itiamu. ✡ 1Tes 1:10; 2Tes 1:7; 1Kor 15:52 17 Ti, xir xa rimeul tamu riti e melele nen ak, rimei vituei itel xil e ut tei takes e momah xil te tilang hat nesao tengan ha rihisu mi Suv Iesu. Ma, e melele nen ak iha, xir riti visal Suv Iesu vehakut xa vehakut tang. ✡ Sion 12:26; 17:24 18 Ma tit mupet rat nenemien namim mun tang itel sepinien xil ak.

- 1 Tesalonaeka
- <
- 4
- >

✡4:1: 2Tes 3:6

✡4:3: 1Tes 5:23; Hib 10:10; 1Pit 1:16

✡4:4: 1Kor 6:13,15

✡4:5: Sam 79:6; Ser 10:25

✡4:6: Sam 94:1

✡4:7: 2Tes 2:13-14; 1Pit 1:15-16

✡4:8: Luk 10:16; Esek 36:37; 37:14; Rom 5:5; 2Kor 1:22; Kal 4:6; 1Sion 3:24

✡4:9: Sion 13:34; Ser 31:33-34

✡4:10: 2Tes 3:4

✡4:11: Efes 4:28; 2Tes 3:8,12

✡4:12: 1Kor 5:12-13; Kol 4:5

✡4:13: Efes 2:12

✡4:14: Rom 14:9; 1Kor 15:3-4,12

✡4:15: 1Kor 7:10,25; 15:51

✡4:16: 1Tes 1:10; 2Tes 1:7; 1Kor 15:52

✡4:17: Sion 12:26; 17:24

© 2015 Wycliffe Bible Translators, Inc.