- 1 Korin
- <
- 2
- >

2
Hi pisen ni xa sepinien na Pol be reitin nggo xeihen na Ninin Eo
1 Tuxoli e hinoxoli xil e neketen, melele xa natemei visal xamim tengan namit rat nenemien xuxus na Hi xa tepisen ni minou,* Efes 1:9-10 di bit kil nenemien xuxus na Hi tengan ileh viton holesok xil vus xa di ut nesao e ut etan, e iling Kristo vari iaxa ihe vat teni. natnamei ti vatel sepinien xil xa mikas tengan nalihi moletin xil ni, mu sepinien te metisouen te ut etan. ✡ 1Kor 1:17 2 E‑e, melele xa natete visal xamim, natepol ni nenemien navan tengan nisepin usil Iesu Kristo kestang, e tetep iaxa temat e eivave tehinat xir. Reitin, nateling nenemien navan tengan ninasepin ni ti mun neta. ✡ Kal 6:14 3 E melele xa nateta tetel xat xamim, natelonge texoni ngan xa natemerou tang e natemalili pupu ve ulikanen. ✡ Pol 18:9; 2Kor 10:1 4 Pispisien e sepinien xil xa natesa ni mi xamim, natnaviteni ti vatel sepinien hos te metisouen xil te ut etan. E‑e. Melele xa natesepin, mutekila xa tehe reitin vengan mutepus kila xa Ninin na Hi di tepol tetel xeihen. ✡ 1Tes 1:5 5 Natepol ni temak tengan neketen namim nati ti e metisouen na moletin xil te ut etan. !E‑e! Neketen namim vati e xeihen na Hi kestang.
Metisouen na Hi bemei nggo Ninin nan
6 E mi Kristin xil xa neketen nae matu ngamu, naha xa xamem mabiteni be sepinien xil te metisouen. Sepinien namem taxo ti metisouen te xosali ak, e taxo ti moletin xil te ut etan xa latellep, vengan Hi di pol ni xeihen nae mei be neta sav tang. ✡ Efes 4:13; Plp 3:15 7 E metisouen xa di mabithiteni be nenemien xuxus na Hi, xa tesoson ni ra moletin xil. Reitin, tetiamu ni melele xa Hi tepeas ni ut etan, xi tepol ni nenemien nan tengan ipol ihos mi xir usil suse te metisouen nan. ✡ Rom 16:25; Kol 1:26 8 E moletin xil xa latellep te ut etan latakil ti nenemien na Hi. Vengan vahit lakila, ma linati xat Suv te minehinen nar ti nate eivave. ✡ Luk 23:34; Tem 2:1 9 E xil latakil ti nggoni ngan xa Vanuvei Eo biteni bit,
“Ngan xa latnapus ti mu,
ngan xa latnateong ti mu,
ngan xa latnanem ti mu usili
ngan ak be neta vari xa Hi tesak mese ni ngamu
ve ngan xil xa eheien nae di en.” (Aes 64:4) ✡ Aes 52:15
10 E mi xir, Hi tepisen nenemien xuxus nan texo Ninin nan. Vengan Ninin nan di pus kil holesok xil vus, e mikil holesok xil vus mun xa di e huinep te kilakilen na Hi xa moletin xil lasakras lakila. ✡ Mat 13:11 11 Nggoni rin taxa ninin na moletin kestang mikil nenemien xil vus nan, Ninin na Hi kestang mikil nenemien xil vus na Hi. ✡ Pro 20:27 12 Xir ratnahur ti ninin xa be te ut etan. !E‑e! Xir ratehur Ninin xa Hi tesa ni tengan xir rikil sanien hos xil xa Hi di misa ni mi xir, e holesok xil xa xi di pol ni e rin nar. ✡ Sion 16:13-14
13 Mak, ma melele xa xamem di masepin usil holesok xil ak, matasepin ni ti sepinien xil xa moletin xil tang te ut etan latepispisi ni mi xamem texo metisouen nae. !E‑e! Mi moletin xil xa Ninin na Hi di e xil, xamem di mapispisi ni mi xil usil holesok xil xa Ninin di misa ni mi xamem. ✡ 1Kor 2:4 14 E moletin xa Ninin na Hi tara ti en, xi bit nalong ti holesok xil xa nggo visal Ninin na Hi. Hisit moletin ak misakras vakil holesok xil ak. Milonge nggoni ngan xa be sepinien te talangen tang, vengan Ninin Eo kestang mikila vasep kil reitinen teni e nenemien nan. ✡ Sion 8:47; 14:17; 1Kor 1:23 15 Xir xa Ninin na Hi di e xir, xir rakila rapus kil holesok xil vus xa Ninin di pisen ni mi xir. E moletin xa Ninin na Hi tara ti en, xi misakras vanem kil xir. ✡ 1Sion 2:20 16 Xi misakras vanem kila nggoni ngan xa Vanuvei Eo biteni bit,
“Moletin tovuol vakil kuh nenemien na Iahova.
Moletin misakras vapispisi mini.” (Aes 40:13) ✡ Rom 11:34
E xir, Kristin xil, iaxa rakila vengan xa ranggur nenemien na Kristo de xir.

- 1 Korin
- <
- 2
- >

*2:1: Efes 1:9-10 di bit kil nenemien xuxus na Hi tengan ileh viton holesok xil vus xa di ut nesao e ut etan, e iling Kristo vari iaxa ihe vat teni.

✡2:1: 1Kor 1:17

✡2:2: Kal 6:14

✡2:3: Pol 18:9; 2Kor 10:1

✡2:4: 1Tes 1:5

✡2:6: Efes 4:13; Plp 3:15

✡2:7: Rom 16:25; Kol 1:26

✡2:8: Luk 23:34; Tem 2:1

✡2:9: Aes 52:15

✡2:10: Mat 13:11

✡2:11: Pro 20:27

✡2:12: Sion 16:13-14

✡2:13: 1Kor 2:4

✡2:14: Sion 8:47; 14:17; 1Kor 1:23

✡2:15: 1Sion 2:20

✡2:16: Rom 11:34

© 2015 Wycliffe Bible Translators, Inc.