- Sion
- <
- 10
- >

10
Vole usil moletin xa milaxat kuh sipsip san xil
1 Iesu biteni mi Siu xil bit, “Reitin li nabiteni mi xamim, moletin xil ak langgoni sipsip xil na Hi xa ladi e vangit vioh nan. E xosxa ngan xil xa labit litiamu ni sipsip xil na Hi di lasin puiteh e di lasak pisi tengan lave vangit vioh ak vaxo suse sav mu di labut xorao e vioh ak, ma ngan xil ak labe moletin te kanen xil xa lasa. 2 E ngan xa be vangit vioh nggo puiteh xati teni, xi be moletin xati xa di milaxat kuh sipsip san xil. 3 Melele xa bemei, ngan xa di miketeh xol vioh pus kila, ma misah puiteh mini. E melele xa xi mikes kekes ni sipsip san xil ni hisexil xati, sipsip xil lalong kil raen e di langgusili labe hale. 4 E melele xa mileh rerat san xil vus labe hale, di mikakao diamu ni xil. E sipsip san xil langgusil xati vengan xa lalong kil raen.✡ Sion 10:27 5 Xil lasakras lavusil moletin sav tova. Reitin, lilesae rani vengan xa latakil ti e latalong kil ti raen.” 6 Siu xil lalong vole xa Iesu biteni mi xil, e latakil ti koute teni.✡ Sion 16:25
7 Iesu misepin mun mi xil bit, “Reitin li nabiteni mi xamim, inou nabe puiteh xa sipsip xil langgo en tengan lave vangit vioh nae. 8 Moletin xil xa latemei tetiamu ni nou, xil vus latehe moletin xil te kanen xa latesa. E sipsip xil latalong xat xil ti.✡ Ser 23:1-2; Esek 34:2-3 9-10 Moletin te kanen xil lamei tengan lakan ni neta, lavas vin sipsip xil, e lapurun holesok xil. E inou nabe puiteh te vioh. E ngan xil xa lamei nim langgo nou, Hi iteh meulien e xil. Xil limei nim e lihe hale lixo nou e likamet husmunae xa ihos. Reitin, namei tengan nakila nasa meulien mi moletin xil, meulien tei xa polu ni hosien.✡ Sam 118:20; Sion 14:6
11 “E inou nabe moletin hos te lelaxatien na sipsip xil mun. E inou nabue xat inou tengan nimaen xoteh meulien navan e nimat tengan nihinat sipsip savan xil.✡ Sam 23:1; Aes 40:11; Esek 34:15; Hib 13:20; Rev 7:17; Sion 15:13; 1Sion 3:16 12 Xosxa moletin te polien tang di milaxat sipsip xil e pus kuli reran tei bemei, ulin ikan e ilesae reling sipsip xil vengan xa latave san xati ti. Isak ni, kuli reran ak imei ingas vin rut sipsip xil ak e ihol tetasil ni ngan tesav xil.✡ Pol 20:29 13 Reitin, moletin te polien di milesae tang vengan xa di milaxat xil tengan vahur huit polien teni tang, e eheien nan tara ti e sipsip xil. 14-15 E inou nabe moletin hos te lelaxatien na sipsip xil. E hisit sexien xa Tata navan mikil inou e inou nakila, inou nakil sipsip savan xil e xil lakil inou. E nabue xat inou tengan nimaen xoteh meulien navan e nimat nihinat xil.✡ Sion 10:27; 2Tim 2:19; Mat 11:27; Sion 15:13; 3:16
16 “Sipsip sav xil savan ladi xa lasav ni sipsip xil xa ladi e vioh ak.* Vahit Iesu di misepin usil ngan xil xa latave Siu ti. Momal tengan niha nileh xil mun limei. Xil lilong raeok, e limei limos itel sipsip xil ak. Imak, ma limei lihe tatit sipsip tei takes, e inou nihe moletin te lelaxatien tei takes nae.✡ Aes 56:8; Sion 11:52; 1Pit 2:25; Esek 34:23; 37:24 17 Tata navan, eheien nan di e nou vengan xa nabue xat inou tengan nisa xoteh meulien navan ve rin nae. E itutou, nikila nihur rilomun ni.✡ Plp 2:8-9 18 Moletin tovuol mikila vahur rat meulien navan ra nou. E napol ni nenemien navan tengan nasa rati. Inou nanggur xeihen tengan nasa rat meulien navan, e nanggur xeihen tengan nihur rilomun ni. Ngan ak be naha xa Tata navan tesemae ni nou tengan nipol ni.”✡ Sion 14:31; 15:10
19 Melele xa moletin xil lalong sepinien nan xil, nenemien na Siu xil be lu (2) usil Iesu.✡ Sion 7:43; 9:16 20 Xil holu di labiteni labit, “!Temat tei da en xa di misak ni misep talang mak! ?Veneh vari xamim di mulong sepinien nan xil?”✡ Mak 3:21-22; Sion 7:20
21 E rute xil mun di labiteni labit, “Sepinien nan taxoni sepinien na moletin tei ti xa temat da en. E moletin xa temat da en misakras vapol ni met metevar tei mei vahos vaxoni ngan xa Iesu tepol ni.”
Vat xil na Siu xil lasin Iesu
22 Aveti lu mei mitavi, e be Disemba, melele xa momal tengan lapol ni Wik Eo te Tuxolxatien te Nim Eo e hal Serusalem. 23 E melele nen ak, Iesu bemei e di mikakao e vioh te Nim Eo, rute tei e vioh xa eilep xa lakesi ni veranda na Solomon.✡ Pol 3:11; 5:12 24 Melele xa Siu xil lapusi, lakapis xole e lasisi labit, “?Vilieh vari uhit kuhi mi xamem xa obe visi vari? Xosxa obe Mesaea reitin xa Hi tehit xati tehit isa ni imei, uhit rati imese tang.”✡ Luk 22:67
25 E Iesu bit rilomun ni bit, “Nabit rati mi xamim ngamu. E xamim mutake reitin ti en. Holesok xil xa napol ni nggo xeihen na Tata navan di lapisen ni xa inou nabe visi.✡ Sion 5:36; 10:38 26 E neta sav xa mak, xamim mutake reitin ti e nou vengan xa mutave sipsip savan xil ti.✡ Sion 6:64; 8:45 27 Vengan sipsip savan xil lalong kil raeok. Inou nakil xil, e xil langgusil nou.✡ Sion 8:47; 10:3 28 Mi xil iaxa di nasa meulien sal e linakesae ti vatova. E moletin tovuol mikila valeh rerat xil ra heok.✡ Sion 17:2; 3:16; 6:39; 17:12; 18:9 29 Tata navan tesa xil minou, e xi be eilep mak mu mili holesok xil vus. Mak, ma moletin tovuol mikila valeh rerat xil ra he Tata. 30 E Tata navan e inou mabe tei takes.”✡ Sion 17:21
31 Melele xa lalonge mak, Siu xil laleh hat xil tengan laxov vini.✡ Sion 8:59
32 E Iesu biteni mi xil bit, “Tata navan tesa xeihen minou tengan napol ni holesok holu xa bos pe metemim. ?Di mubue xat xamim tengan muhov vin inou ve polien hos eah?”
33 Xil labit rilomun ni mini labit, “!Xamem iemem ti navei mavov vinuk ve polien hos tei, e mabit mavov vinuk vengan xa di musep xar ni his Hi vari! !Xouk obe movotei tei tang te ut etan, e di opo rat xouk e sepinien nam obit onggoni Hi vari!”✡ Lev 24:16; Mat 26:65; Mak 14:64; Sion 5:18
34 Iesu bit rilomun ni bit, “Ladisi de rae namim xil bit, ‘Inou di nabiteni xa xamim mube hi xil.’ (Sam 82:6) 35 Rakila xa sepinien na Hi taviles ti. Misak ni, xosxa Vanuvei Eo mikes moletin xil ak ni hi xil,✡ Mat 5:18; Luk 16:17 36 be reitin mak mu usil inou. Vengan xa inou nabe ngan xa Tata tehosei nou e tesil nou tengan namei e ut etan. Mak, ma natasep xar ni his Hi ti e melele xa nabiteni nabit nabe Natneli.✡ Sion 5:17-20
37 “Xosxa natapol ni ti merekel xil xa Tata navan tesa ni minou tengan ni pol ni, momal tengan mutake reitin ti e nou. 38 E xosxa di napol ni merekel xil, neta sav xa mutake reitin ti e nou, momal tang xa muke reitin e holesok xil xa di napol ni. Imak, ma mukila xa Tata di bisti del nou, e inou di nabisti dela.”✡ Sion 14:10-11; 17:21 39 Vatei mun, lasak tengan latal xat Iesu, e xi mea reling hexil.✡ Sion 7:30; 8:20; Luk 4:30; Sion 7:30
40 Di, Iesu ba be Oeisal Sodan e ba nggur xotehi be rin. Iesu de rute ak del moletin nan xil, e rute xa, tetiamu, Sion di tebaptaes ni moletin xil en.✡ Sion 1:28 41 Moletin xil holu lamei tengan lapusi. E di labiteni mi xil mun tang labit, “Neta sav xa Sion tenapol ni ti merekel tova, holesok xil vus xa xi tehiteni usil moletin ak mei be reitin.”✡ Sion 1:26-34; 3:27-28 42 E moletin xil holu e rute ak laneket xa Iesu be Mesaea xa Hi tehit xati tengan isa ni imei.✡ Sion 2:23; 7:31; 11:45; 12:11,42

- Sion
- <
- 10
- >

✡10:4: Sion 10:27

✡10:6: Sion 16:25

✡10:8: Ser 23:1-2; Esek 34:2-3

✡10:9-10: Sam 118:20; Sion 14:6

✡10:11: Sam 23:1; Aes 40:11; Esek 34:15; Hib 13:20; Rev 7:17; Sion 15:13; 1Sion 3:16

✡10:12: Pol 20:29

✡10:14-15: Sion 10:27; 2Tim 2:19; Mat 11:27; Sion 15:13; 3:16

*10:16: Vahit Iesu di misepin usil ngan xil xa latave Siu ti.

✡10:16: Aes 56:8; Sion 11:52; 1Pit 2:25; Esek 34:23; 37:24

✡10:17: Plp 2:8-9

✡10:18: Sion 14:31; 15:10

✡10:19: Sion 7:43; 9:16

✡10:20: Mak 3:21-22; Sion 7:20

✡10:23: Pol 3:11; 5:12

✡10:24: Luk 22:67

✡10:25: Sion 5:36; 10:38

✡10:26: Sion 6:64; 8:45

✡10:27: Sion 8:47; 10:3

✡10:28: Sion 17:2; 3:16; 6:39; 17:12; 18:9

✡10:30: Sion 17:21

✡10:31: Sion 8:59

✡10:33: Lev 24:16; Mat 26:65; Mak 14:64; Sion 5:18

✡10:35: Mat 5:18; Luk 16:17

✡10:36: Sion 5:17-20

✡10:38: Sion 14:10-11; 17:21

✡10:39: Sion 7:30; 8:20; Luk 4:30; Sion 7:30

✡10:40: Sion 1:28

✡10:41: Sion 1:26-34; 3:27-28

✡10:42: Sion 2:23; 7:31; 11:45; 12:11,42

© 2015 Wycliffe Bible Translators, Inc.