- 1 Sion
- <
- 2
- >

2
Iesu Kristo di misepin mi Hi ve rin nar
1 Horamue navan xil li, di nadis sepinien ak bat mi xamim tengan munapol ni ti tesaen. E xosxa moletin tei di pol ni tesaen, ma ngan de visal Hi Tamer xa mikila vasepin vatela ve rin nar, xi be Iesu Kristo, ngan xa momal tevi. ✡ Rom 8:34; Hib 7:25; 9:24 2 Xi tesa meulien nan texoni sanien eo tei tengan vateh meulien e xir ra tesaen nar. E tenasa meulien nan ti ve xir kestang, e tesa ni tengan vateh meulien e moletin xil vus e ut etan ra tesaen nae xil. ✡ Sion 1:29; Kol 1:20; 1Sion 4:10,14
3 ?Naha vari ipisen ni xa di rakil kuh Hi? Melele xa ralong xat rae nan xil, ma ipisen ni xa rakil xi. 4 E xosxa moletin tei di biteni bit xi mikil Hi, e talong xat rae nan xil ti, xi be vat luvosen e reitinen tovuol en. ✡ 1Sion 1:6 5 E xosxa ralong xat sepinien nan, ma ti ripisen ni xa iexir bei Hi nggo hisit sexien xa xi ien bei. Nggo rin ak, rapus kila xa di rabisti del Hi. ✡ Sion 14:21,23; 1Sion 5:3; 4:12,17; Sion 13:15; 1Pit 2:21 6 Ma xosxa di rabiteni rabit rabisti del Hi, ma ti ripol ni kakaoen nar mei ixoni kakaoen na Iesu Kristo.
Rihusil xat rae na Hi te eheien
7 Timue navan xil li, di nadis usil rae tei xa momal tengan ti muhusili, e rae ak tave neta hu ti. E‑e, be rae matu tei xa biteni bit, “Iexir ti ihei xir.” Rae ak, xamim mutehuri ngamu e melele xa muteneket rohon e Iesu. Reitin, rae matu ak be sepinien tei xa mutelonge ngamu. ✡ 2Sion 1:5-6; 1Sion 2:24; 3:11 8 E tave ti neta xa mak, nggoni ngan taxa rae xa di nadisi bat mi xamim xosali be neta hu, vengan xa rapus reitinen teni e meulien na Iesu Kristo, e meulien namim mun. Maluxoluken e sexien tesa nar xil xa rateti en tetiamu di lakesae, e miehen te reitinen xa radi en xosali di mileluv kuhi. ✡ Sion 13:34; Rom 13:12; Sion 1:9
9 E xosxa moletin tei di biteni bit, “Inou nade miehen na Hi,” e, e melele nen tak, ien nggat tuneli tei, ma xi da tamu e maluxoluken te tesaen. ✡ 1Sion 2:11; 3:10,15; 4:20 10 E ngan xa di pisen eheien mi tuneli mu hineli e neketen, xi de miehen na Hi reitin. E hisit moletin xa mak, neta tovuol vata en xa mikila vasak ni vamot e tesaen. ✡ Sam 119:165; Rom 14:13 11 E moletin xa di ien nggat tuneli, xi da tamu e maluxoluken te tesaen. Xi di mikakao e maluxoluken ak e tapus kil ti rute xa di ba en, vengan xa maluxoluken te tesaen nan di mikutaxol meten. ✡ 1Sion 2:9; Sion 12:35
Selxatien ba mi Kristin xil tengan lihusil sexien xil xa momal
12 Di nadis bat mi xamim, horamue navan xil e neketen,
vengan xa Hi di miketeh bos rilomun mi xamim nggo naha xa Iesu tepol ni e rin te tesaen namim xil. ✡ Sam 25:11; 1Kor 6:11
13 Di nadis bat mi xamim, tata xil,
vengan xamim mukil xi xa teta ngamu tetiamu ni holesok xil vus.✡ Sion 1:1,2; 1Sion 1:1
Di nadis bat mi xamim, horam maxoe xil,
vengan xa, e vaeen te neketen, xamim mubas tan ni Temat tuei.
14 Reitin, di nadis bat mi xamim, horamue navan xil,
vengan xa xamim mukil Hi Tamer.
Di nadis bat mi xamim, tata xil,
vengan xa mukil xi xa teta ngamu tetiamu ni holesok xil vus.
Di nadis bat mi xamim horam maxoe xil,
vengan xa neketen namim nggeih, e sepinien na Hi di meul e xamim.
Reitin, e vaeen te neketen,
xamim mutehas tan ni Temat ngamu.
15 Vengan xa rin ak be reitin, eheien namim nati ti e holesok xil te ut etan. Xosxa moletin tei ien bei tesaen xil te ut etan mu sexien xil teni, ma eheien nan mi Hi Tamer tovuol en, ✡ Rom 8:7; Tem 4:4 16 vengan xa sexien tesa xil te ut etan tastal ti vaxo Hi Tamer. Sexien xil te ut etan mak: sexien xa moletin ien bei tengan vapol ni holesok xil xa di milihi nenemien nan; sexien xa ien bei tengan valeh holesok xil xa di milihi meten; e sexien xa be koai ve holesok xil xa milehi. ✡ Rom 13:14; Efes 2:3; 1Pit 2:11; Pro 27:20; Tem 4:16 17 Ut etan del holesok xil vus xa di en xa moletin xil di iexil bei di lakesae. E ngan xil xa langgusil xat nenemien na Hi lasakras lakesae, xil ti limeul vehakut xa vehakut tang. ✡ 1Kor 7:31; Mat 7:21
Muketeh kuhi ve ngan xil xa labe elu mi Iesu Kristo
18 !Horamue navan xil, muketeh kuhi vengan xa radi e Melengien Kor xil ngamu! Xamem matehiteni tuei mi xamim xa xi xa be elu mi Kristo imei. E taxeak, di rapusi xa moletin holu xa labe elu mi Kristo lastal ngamu. Ngan ak di pisen ni xa radi e Melengien Kor xil ngamu. ✡ Mat 24:5,24 19 Moletin xil ak lastokovein vitueien nar xil vengan xa latavisti ti vatel xir e reitinen xa di ranggur xati. Vengan xa vahit xil lavisti vatel xir reitin, ma latit vituei vatel xir. E melele xa xil lateha, rapus kila sung xa tovuol e xil vahe tova xir. ✡ Pol 20:30; 1Kor 11:9
20 E xamim, Iesu xa be eo mise xat xamim ngamu ni Ninin Eo, e xamim vus mukil reitinen na Hi. ✡ 1Sion 2:27 21 Misak ni, natatis ti vahat mi xamim vengan xa mutakil ti reitinen. E‑e, di nadis bat vengan xa xamim mukila ngamu, e mukila mun xa luvosen misakras vastal vaxo reitinen na Hi.
22 ?Visi iaxa di miluvos? Ngan xil xa labit Iesu tave Mesaea reitin ti na Hi, xil di laluvos. Moletin xil ak labe elu mi Kristo vengan xa latake reitin ti xa Iesu be Nat Hi e Hi be Tamen. ✡ 1Sion 4:3; 2Sion 1:7 23 Reitin, vengan xa ngan xil xa di lasin Nat Hi, lapisen ni xa latavisti ti vatel Tamen. E ngan xil xa lake reitin e Nat Hi, xil lapisen ni xa di labisti mun del Tamen. ✡ Sion 5:23; 15:23; 1Sion 4:15; 5:1; 2Sion 1:9
24 Mak, ma sepinien te reitinen xa mutelonge e melele xa mutehur rohon ni neketen, muhur xati iti e meulien namim. Xosxa muhur xat sepinien ak xa bit Iesu be Kristo reitin, isak ni xamim mutit ni ngan taxa ti muhisti itel Iesu, Nat Hi, e itel Tamen. 25 E xosxa rabisti del xalu, rihur naha xa Iesu Kristo tehit xati tengan isa ni mi xir xa be meulien sal. ✡ Sion 3:15; 6:40
26 Di nadis bat mi xamim tengan nasel xat xamim usil ngan xil xa di lasak tengan laluvos xamim. 27 E Iesu Kristo mise xat xamim ni Ninin Eo nan tuei. Mak, ma melele xa Ninin Eo nan di e xamim, xi kestang mikila vapispisi mi xamim ni naha xa be reitin e naha xa be luvosen. Ma munasis ti mun moletin tova tengan mei napispisi mi xamim ni holesok sav xil. E mutit ni ngan taxa ti muhisti itel xat Iesu Kristo, ixoni ngan taxa Ninin Eo tepispisi ni mi xamim tuei. ✡ Sion 14:26; Ser 31:34
28 Reitin, horamue navan xil li, muhisti itel Iesu tengan, melele xa xi mei istal rilomun e risoh pe meten, rinave unoun ti. ✡ 1Sion 4:17 29 Ma, vengan xa mukila xa sexien xil na Iesu Kristo momal tevi, xamim xa di munggusil sexien xa momal tevi nggoni xi, di mupisen ni xa Hi tesak ni xamim mei mube neta hu, e mube horamue nan xil reitin.✡ 1Sion 3:10

- 1 Sion
- <
- 2
- >

✡2:1: Rom 8:34; Hib 7:25; 9:24

✡2:2: Sion 1:29; Kol 1:20; 1Sion 4:10,14

✡2:4: 1Sion 1:6

✡2:5: Sion 14:21,23; 1Sion 5:3; 4:12,17; Sion 13:15; 1Pit 2:21

✡2:7: 2Sion 1:5-6; 1Sion 2:24; 3:11

✡2:8: Sion 13:34; Rom 13:12; Sion 1:9

✡2:9: 1Sion 2:11; 3:10,15; 4:20

✡2:10: Sam 119:165; Rom 14:13

✡2:11: 1Sion 2:9; Sion 12:35

✡2:12: Sam 25:11; 1Kor 6:11

✡2:13: Sion 1:1,2; 1Sion 1:1

✡2:15: Rom 8:7; Tem 4:4

✡2:16: Rom 13:14; Efes 2:3; 1Pit 2:11; Pro 27:20; Tem 4:16

✡2:17: 1Kor 7:31; Mat 7:21

✡2:18: Mat 24:5,24

✡2:19: Pol 20:30; 1Kor 11:9

✡2:20: 1Sion 2:27

✡2:22: 1Sion 4:3; 2Sion 1:7

✡2:23: Sion 5:23; 15:23; 1Sion 4:15; 5:1; 2Sion 1:9

✡2:25: Sion 3:15; 6:40

✡2:27: Sion 14:26; Ser 31:34

✡2:28: 1Sion 4:17

✡2:29: 1Sion 3:10

© 2015 Wycliffe Bible Translators, Inc.