- Efeses
- <
- 5
- >

5
Pol misel xat Kristin xil tengan linahusil ti mun sexien matu nae xil
1 Vengan xa mube horamue xil xati na Hi xa eheien nan di e xamim, sexien namim ihusil xat sexien hos nan xil. ✡ Mat 5:48 2 Mupisen eheien namim mi mosav xil ixo sexien xil vus namim. Reitin, mupol ni itel eheien ixoni ngan xa Kristo tepol ni melele xa temaen tasen ni meulien nan mi Hi tengan vamat vahinat xir. E Hi tehesi xi ve maten nan nggoni ngan xa, tetiamu, tehesi xi melele xa latehas sipsip tei tengan vahe sanien eo tei e rin na moletin xil. ✡ Rom 14:15; Kal 2:20; Sam 40:6; Hib 10:10; Eks 29:18; Esek 20:41
3 E vengan xa xamim mube moletin eo xil na Hi, sexien tesa xil ak ihe tovuol vari e xamim: munapat ti natel mosav xil xa mutateli ti vatela, munapol ni ti sexien tesa xil te suse, e munaso viton holesok namim xil ti nave holu. ✡ Kol 3:5 4 Munasuhol ti, munasep talang ti, e munaso sepinien sav xil ti xa misa. Vengan tamal ti tengan moletin xil na Hi lasepin vamak. Ihos mak mu xa musa sepinien te memesien iha mi Hi ve holesok xil xa di pol ni e rin namim. ✡ Efes 4:29; Kol 3:8 5 Bos xa mukil kuhi xa ngan xil xa di lapol ni sexien tesa xil ak linava ti e rute xa Hi xal Iesu Kristo lube suv toto en e xi nahur ti neta xa bos xa da en. Io, ngan xil xa di lapat del moletin tei xa latateli ti vatela, e ngan xil xa di lapol ni sexien xil te suse, xil linava ti rute ak. E ngan xil mun xa di laso viton holesok nae tengan vahe holu linava ti en vengan xa sexien nae di pisen ni xa di lamot mi holesok nae xil nggoni ngan xa be hi nae. ✡ 1Kor 6:9-10; Kol 3:5
6 Munamaen moletin xil ti tengan mei linaluvos xamim linahit Hi nasa pangasien ti mi ngan xil xa di lapol ni hisit tesaen xil ak, vengan xa be reitin xa Hi ien nggat ngan xil xa di lalong ras raen e isa pangasien mi xil. ✡ Kol 2:4,8; Rom 1:18; Kol 3:6 7 Misak ni, munamos ti natel hisit moletin xa di lapol ni sexien xil ak. 8 Vengan, tetiamu, melele xa mutnakil ti mu Hi, xamim mun muteti e maluxoluken. E xosali, mubisti del Suv Iesu e mudi e miehen na Hi. Misak ni, sexien xil te meulien namim ti ipisen ni xa mube horamue nan xil. ✡ Efes 2:11,13; Kol 1:13; 1Pit 2:9; Luk 16:8; Sion 13:36 9 Vengan ngan xil xa ladi e miehen, sexien xil te meulien nae ipisen hosien, momalen, e reitinen. 10 Misak ni, musak pisi tengan mukil sexien eah xa isak ni Hi ihesi xi ven, e ti mupol ni. ✡ Rom 12:2
11 Melele xa moletin sav xil di lapol ni sexien tesa xil te maluxoluken, rin namim ihe tovuol en, vengan xa neta ti xa bos nastal naxo en. Bos mak mu tengan muhit kila mi moletin xil xa hisit sexien xil ak tavos ti. ✡ Rom 16:17; 2Tes 3:6; 2Sion 1:10-11 12 Vengan xa hisit sexien tesa xil ak xa ngan xil xa di lalong ras Hi di lapol xuxus ni, xir rinapol ni ti e rihe unoun tengan ti risep usili. 13 E melele xa miehen na Hi mei ileluv xati, ma ipisen kila tengan moletin xil vus ti lipus kila. ✡ Sion 3:20-21 14 Reitin, miehen di misak ni moletin xil lapus kil reitinen te holesok xil vus. Ngan ak nggoni kikeien tei nar xa bit,
“Xamim xa mupat, mutamea mulale.
Xamim xa mumat, mumeul rilomun ra maten.
Melele xa mudi e maluxoluken,
miehen na Kristo ileluv e xamim.”✡ Aes 26:19; 51:17; 52:1; 60:1; Rom 13:11
15 Misak ni, mungguxou kuhi ve kakaoen te meulien namim. Munapol ni ti sexien xil naxoni ngan xa mube unu xil, e muhe metisou. 16 Reitin, mupol ihos e melele xil vus xa di mupus mesal tengan mupol ni. Vengan xa radi e melengien xil xa moletin xil di lapol misa vehakut. ✡ Kol 4:5; Amos 5:13 17 Munave unu ti, e mukil naha xa Hi ien bei tengan mupol ni, e ti mupol ni sung. ✡ Rom 12:2; Kol 1:9 18 Munatalang ni uaen ti, vengan melele xa mupolu ni uaen, musakras muvur xat sexien namim xil. E mupolu ni Ninin Eo tang. ✡ Pro 23:31 19 Vengan melele xa mupolu ni Ninin Eo mukila mupet rat his Suv Iesu melele xa mukikei vituei ni sam xil, sisien sav xil te neketen, e kikeien sav xil xa Ninin Eo di misa ni mi xamim tengan mumesi ixo tinemim tevi. ✡ Kol 3:16; Sam 33:2,3 20 Mukila mumes Hi Tamer vehakut ve holesok xil vus xa di pol ni e rin nar nggo Iesu Kristo, Suv nar. ✡ Kol 3:17 21 E mukila muling nenemien namim ihe etan tengan mupol ihusil nenemien na Kristin sav xil. Xosxa mupol ni imak, ma di mupisen ni xa di mumerere ni Kristo. ✡ 1Pit 5:5
Pol misel xat Kristin xil tengan liti vituei e hosien
22 Atou xil, xamim ti mupol ni nenemien namim ihe etan tengan mupol ihusil nenemien na tiramue namim xil. Muhusil nenemien nae ixoni ngan xa di mupol ni mi Suv Iesu Kristo. ✡ Sen 3:16; Kol 3:18; 1Pit 3:1 23 Vengan tiramue namim xil labe vat namim nggoni ngan xa Kristo be vat te Sias nan. Sias ak be tenben, e moletin xil xa labe nan xati ladi en. E xi di miteh meulien e xil vus. ✡ 1Kor 11:3 24 E hisit sexien xa Kristin xil te Sias di laling nenemien nae be tan tengan lipol ihusil nenemien na Kristo, momal tengan atou xil mun ti liling nenemien nae ihe tan tengan lipol ihusil nenemien na tiramue nae xil.
25 Tiramue xil, eheien namim iti mi atou namim xil. Eheien namim ixoni eheien xa Kristo tepisen ni mi Sias nan melele xa tesa xoteh meulien nan tengan vahinati. ✡ Kol 3:19; 1Pit 3:7; Efes 1:22; Kol 1:18 26 ✡ Taet 3:5Iesu temat ve moletin xil te Sias nan tengan vapol ni xil mei limese tevi. Xi temotin xil texo oei te baptaes e texo sepinien nan xil. ✡ Hib 10:10,14; 13:12 27 Temotin ni tengan vasak ni Sias nan mei vamese tevi e vaminehin, e vasak ni tesaen e holesok xil xa be muis vahe tovuol en. Ien bei vapol ni vamak tengan vasak ni vamei vamese tevi pe meten. ✡ 2Kor 11:2; Kol 1:22 28 E vatit sexien ak, tiramue tei ipisen eheien mi atou nan e ilaxat kuhi ixoni ngan xa ien bei tasen ni tenben e di milaxat kuhi. Vengan xa tiramue xa di ien bei atou nan, nggoni ngan xa di ien bei xi tasen. 29 Moletin tovuol xa ien vat tenben xati, vengan xi di misa anien mini e di misikoe xol kuhi. E Kristo mun di pol ni hisit sexien xil ak mi Sias nan 30 vengan xa xir rabe rut tenben xil. ✡ Rom 12:5; 1Kor 6:15; 12:27; Efes 1:22-23; Kol 1:18 31 Vanuvei Eo na Hi di misep usili melele xa bit, “Ve rin ak, tiramue imea reling tamen xal ninen, e ihisti itel atou nan, e xalu mei lalihe tei takes.” (Sen 2:24) ✡ Mat 19:5 32 Vatit nenemien tei di minggus e sepinien ak, vengan xa di misepin mun usil vitueien na Kristo xal Sias nan. ✡ Rev 19:7 33 E, e rin namim tiramue xil, iemim ihei atou namim xil ixoni ngan xa iemim bei tenbemim tang. E xamim, atou xil, ti muling nenemien namim ihe tan e mupol ihusil nenemien na tiramue namim xil.

- Efeses
- <
- 5
- >

✡5:1: Mat 5:48

✡5:2: Rom 14:15; Kal 2:20; Sam 40:6; Hib 10:10; Eks 29:18; Esek 20:41

✡5:3: Kol 3:5

✡5:4: Efes 4:29; Kol 3:8

✡5:5: 1Kor 6:9-10; Kol 3:5

✡5:6: Kol 2:4,8; Rom 1:18; Kol 3:6

✡5:8: Efes 2:11,13; Kol 1:13; 1Pit 2:9; Luk 16:8; Sion 13:36

✡5:10: Rom 12:2

✡5:11: Rom 16:17; 2Tes 3:6; 2Sion 1:10-11

✡5:13: Sion 3:20-21

✡5:14: Aes 26:19; 51:17; 52:1; 60:1; Rom 13:11

✡5:16: Kol 4:5; Amos 5:13

✡5:17: Rom 12:2; Kol 1:9

✡5:18: Pro 23:31

✡5:19: Kol 3:16; Sam 33:2,3

✡5:20: Kol 3:17

✡5:21: 1Pit 5:5

✡5:22: Sen 3:16; Kol 3:18; 1Pit 3:1

✡5:23: 1Kor 11:3

✡5:25: Kol 3:19; 1Pit 3:7; Efes 1:22; Kol 1:18

✡5:26: Taet 3:5

✡5:26: Hib 10:10,14; 13:12

✡5:27: 2Kor 11:2; Kol 1:22

✡5:30: Rom 12:5; 1Kor 6:15; 12:27; Efes 1:22-23; Kol 1:18

✡5:31: Mat 19:5

✡5:32: Rev 19:7

© 2015 Wycliffe Bible Translators, Inc.