- Mak
- <
- 4
- >

4
Iesu dei vole usil utiei xil xa di meul e hisit tan savsav xil
Mat 13:1-23; Luk 8:4-15
1 Di, Iesu ba mun e seri Oei Kaleli, e pispisi mi moletin xil inggak. E vengan xa vanut moletin xil holu pupu lakapis xole, Iesu be bot tei e ladivin rati vuteili ra ut. E vanut moletin xil lasoh ladi nga ut.✡ Mak 3:7-9; Luk 5:1-3
2 Di, Iesu dei vole xil holu mi xil tengan vapispisi mi xil bit,✡ Mat 13:34; Mak 4:33-34 3 “!Muteong kuhi! Vatei, moletin tei be naho tengan vaso utiei xil en. 4 E melele xa di miso ni, rut utiei xil lamot e suse xa tan nen nggeih, e tuman xil mei langga ni. 5 Rut utiei xil lamot e tan xa hat xil holu di en e tan nen mehin tang. E inggak, utiei xil ak lateh manon vengan xa tan mehin. 6 E melele xa eai bemei nesao, ngga vin ngan xil xa lateteh, e lameles lamat. Lamat vengan xa amulite xil tave tan pupu ti. 7 Rut utiei xil mun lamot e tan xa munae tesa xil di lameul en. E melele xa lateh, munae tesa xil ak lameul xol vin xil. Misak ni, lataso huite ti. 8 E rut utiei xil ak lamot e tan xa bos. Ma xil lameul bos, e laba ni huite xil. Ngan xil, laba ni huite xil holu; ngan xil mun laba ni huite xil holu mak mu; e ngan tesav xil mun, xil iaxa ladaxao xa ladaxao ni huite xil.”* Sepinien xati teni bit, “… uit xil ak ladaxao ni huite xil xa labe 30, 60 e 100.”
9 Di, Iesu biteni mi xil bit, “!Xosxa vurangemim di, muteong kuhi ni naha xa di nabiteni!”✡ Mat 11:15; 13:43; Mak 4:23; Luk 14:35; Rev 2:7,11,17,29; 3:6,13,22
10 Melele xa Iesu ba da tasen, rut moletin xil del moletin lu e le tei (12) nan lamei visali e lasisi tengan ihit kil koute te vole xil ak mi xil.✡ Mat 15:15; Mak 7:17 11 Ma, xi biteni mi xil bit, “Xamim iaxa Hi tehosei xamim tengan mukil koute te sepinien xuxus usil itep xa xi mei ihe suv toto na moletin nan xil. E moletin sav xil xa Hi tave suv toto nae ti, xil lalong sepinien nan nggo vole xil kestang xa latalong kil ti. 12 Hi tesep usili tehit,
‘Xil liteong vuma … e linalong kil ti neta.
Liketeh vuma … e linapus kil ti neta.
Vengan xosxa linamak ti, ma lihiles meulien nae,
e Hi iketeh ihos rilomun mi xil.’ ” (Aes 6:9-10)✡ Sion 12:40; Pol 28:26-27
13 Di, Iesu biteni mi xil bit, “?Reitin xa xamim mutakil ti koute te vole ak? ?Imak, ma mikila mukil koute te vole sav xil itep? 14 Ma, vole ak, moletin ak miso utiei xil xa be sepinien na Hi. 15 Rut moletin xil, tinexil nggoni suse xa tan nen nggeih xa utiei xil ak lakiri en. E melele xa lalong sepinien na Hi, Temat mitemanon bemei e nggur rat sepinien xa mot de tinexil. 16 E rute sav xil, tinexil nggoni tan xa hat xil holu di en. E melele xa lalong sepinien na Hi, vatakes, langguri del sien. 17 E vengan xa amulit neketen nae tameul ti mu, lasoh vuteili e neketen nae. E melele xa labisu ni sakpurunien mu melengien xil te xeih ve sepinien ak, vatei takes, lamot e neketen nae.✡ Mat 26:31; Mak 14:27 18 Moletin sav xil, tinexil nggoni tan xa munae tesa xil di lameul en. Lalong sepinien na Hi, 19 e lanexo pupu ve holesok xil te ut etan e eheien nae di e mani mak mu mili. Ma holesok xil ak di lameul xol vin sepinien na Hi xa langguri, ma tava ni ti huite e meulien nae.✡ Mat 19:23-24; Mak 10:23-24; Luk 12:15-21; 18:24-25 20 E moletin sav xil mun, tinexil nggoni tan xa bos. E melele xa lalong sepinien na Hi, lalong kila e langgur xati be nae. Ma, e meulien nae, sepinien nen ak ba ni huite. E meulien na rut moletin xil, ba ni huite xil holu; e ngan tesav xil, ba ni huite xil holu mak mu; e ngan tesav xil mun, sepinien ak daxao xa daxao ni huite xil e meulien nae.”† Sepinien xati teni bit, “… huite xil xa labe 30, 60 e 100.”
Iesu dei vole usil laet xa pili
Luk 8:16-18
21 Iesu dei vole tei mun mi xil bit, “Moletin tovuol tamu xa vasahan laet nan, ti, vaha vaso xati ni pesin mu vaha valingi vate pe vet man. E‑e. Vehakut, melele xa moletin tei misahan laet bus, misoxolen ni de nesao e voninen.✡ Mat 5:15; Luk 11:33 22 Nggo rin ak, holesok xil xa di minggus mu di lasepin xuxus ni, Hi isak ni imei kesao tengan moletin xil vus likila.✡ Mat 10:26; Luk 12:2 23 Xosxa vurangemim di, muteong kuhi ni naha xa di nabiteni.”✡ Mat 11:15; 13:43; Mak 4:9; Luk 14:35; Rev 2:7,11,17,29; 3:6,13,22
24 Di Iesu biteni mun mi xil bit, “Muteong kuhi ni neta xil vus xa nabiteni mi xamim. Vengan Hi isa kilakilen teni mi xamim ipin ni longxatien namim. Ma xosxa mulong xati, ma isa kilakilen te sepinien nan mak mu mi xamim.✡ Mat 7:2; Luk 6:38 25 Ma ngan xil xa langgur sepinien navan xil e langgusili, Hi ipol ni xil likilakil kuhi mu. E ngan xil xa latahusil ti neta xa langguri, hokorong xa langguri ngamu, Hi ileh rat sen ni ra xil.”✡ Mat 13:12; 25:29; Luk 19:26
Iesu dei vole usil utiei xa meul
26 Ma di, Iesu dei vole teimun mi xil bit, “Lelaxatien na Hi nggoni utiei xil xa moletin tei miso ni e naho san. 27 E tave ti neta xa moletin ak di pat e vongien, e di bovarang e melengien, utiei xil ak di lateh e lameul. E moletin ak takil ti xa di lameul midep.✡ Tem 5:7 28 Be tan tang iaxa di pol ni utiei xil lameul. Reitin, lateh, lameul labe nesao, e mei laso huite xil. 29 E melele xa huite xil men, moletin te naho ba midei e milehi be tim.”✡ Soel 3:13; Rev 14:15
Iesu dei vole usil utut vaak‡ Sepinien xati teni be “utut mastad.”
Mat 13:31-32,34; Luk 13:18-19
30 E Iesu misis moletin xil bit, “?Lelaxatien na Hi nggoni naha vari? ?Nihit kila mi xamim ixo vole eah? 31 Lelaxatien nan nggoni utut vaak tei xa be hokorong mak mu ni utiei sav xil xa di lameul e tan.✡ Mat 17:20; Luk 17:6 32 E melele xa matu, xi mei be vatiei tei xa eilep mak mu mili vatiei savsav xil xa halite xil mahulong pupu, pipin tengan tuman xil mei lipol ni nunum mae xil en.”✡ Esek 17:23; 31:6; Dan 4:12,21
33 Nggo vole xil xa lamak, Iesu misa sepinien na Hi mi moletin xil, pipin ni naha xa lakila lavuri. 34 Mi vanut moletin xil, Iesu misepin nggo vole xil kestang. E melele xa da tasen del eloheoh nan xil, ma misep kil koute te vole xil ak mi xil.
Iesu misemae ni votiang e oei tengan lalihe tan, e lulong xat raen
Mat 8:23-27; Luk 8:22-25
35 E melengien nen ak, melele xa ut mei maluxoluk, Iesu biteni mi moletin nan xil bit, “Rava ravur xoteh Oei Kaleli ak.” 36 Misak ni, labe reling moletin sav xil ladi, e eloheoh xil labe bot xa Iesu di dotan en. Di, langgur xoteh Oei Kaleli e rut moletin sav xil mun langgusil Iesu langgo bot nae xil.
37-38 E melele xa di lalis laba, Iesu por sae e vangit bot. E tavehi ti, latemanin, votiang te xeih tei mea. Ngan ak misak ni oei nggelial holu, e tahe xil bemei e bot e di mise vangite. E Iesu milung de pilo tei e por vovong. Melele xa moletin nan xil lapus naha xa mistal, ulixil mikan pupu e ba lasiasi ni labit, “!Titsa, sangas mamat xiak! ?!Otanem ti xamem!?”
39 Ma Iesu mitamea, e mike xat votiang xal oei bit, “!Luhe tan!” Vatakes, xalu vus lube tan, e an mei bos rilomun. 40 Di, biteni mi moletin nan xil bit, “?Veneh ma ulimim mikan mak? ?Neketen namim tovuol tamu?”
41 Melele xa moletin nan xil lapusi mak, latemanin e lasis pilei xil mun tang labit, “?Moletin ak be hisit moletin eah? Neta sav xa votiang e oei, xalu mun di lulong xat raen.”

- Mak
- <
- 4
- >

✡4:1: Mak 3:7-9; Luk 5:1-3

✡4:2: Mat 13:34; Mak 4:33-34

*4:8: Sepinien xati teni bit, “… uit xil ak ladaxao ni huite xil xa labe 30, 60 e 100.”

✡4:9: Mat 11:15; 13:43; Mak 4:23; Luk 14:35; Rev 2:7,11,17,29; 3:6,13,22

✡4:10: Mat 15:15; Mak 7:17

✡4:12: Sion 12:40; Pol 28:26-27

✡4:17: Mat 26:31; Mak 14:27

✡4:19: Mat 19:23-24; Mak 10:23-24; Luk 12:15-21; 18:24-25

†4:20: Sepinien xati teni bit, “… huite xil xa labe 30, 60 e 100.”

✡4:21: Mat 5:15; Luk 11:33

✡4:22: Mat 10:26; Luk 12:2

✡4:23: Mat 11:15; 13:43; Mak 4:9; Luk 14:35; Rev 2:7,11,17,29; 3:6,13,22

✡4:24: Mat 7:2; Luk 6:38

✡4:25: Mat 13:12; 25:29; Luk 19:26

✡4:27: Tem 5:7

✡4:29: Soel 3:13; Rev 14:15

‡4:29: Sepinien xati teni be “utut mastad.”

✡4:31: Mat 17:20; Luk 17:6

✡4:32: Esek 17:23; 31:6; Dan 4:12,21

© 2015 Wycliffe Bible Translators, Inc.