- Polien
- <
- 5
- >

5
Hi bas vin Ananaeas xal Savira ve luvosen nalu
1 E melele nen ak, moletin teimun di mos e xil, hisen Ananaeas. E xi del atou nan xa hisen Savira lupos ni rut tan tei nalu. 2 E xalu lupol ni lingxatien tei nalu xa lalkixat xat rut mani nen ihe nalu. Di, Ananaeas mileh rut mani tang e ba misa ni mi eloheoh xil bit, “Xamel mapos ni rut tan namel e mani xil vus teni xiak.”✡ Pol 4:34-35,37
3 Di, Pita biteni mini bit, “?Ananaeas, veneh ma otemaen Temat mei tepurun nenemien nam? ?Veneh ma obit oluvos Ninin Eo melele xa otepos ni rut tan nam e otekixat xat rut mani teni be nam?✡ Sion 13:2 4 Tetiamu, tan ak tehe nam. E melele xa otepos ni, mani xil vus nen be nam. ?Misak ni, veneh ma obit opol ni vamak? !Luvosen xa di opol ni xiak, otapol ni ti vaha xat xamem tang, e di opol ni ba xat Hi vari!” 5 Melele xa Ananaeas milonge mak, vatei takes, mot e mat. Moletin xil vus xa lalongeong ni, le mulul holu ven.✡ Pol 2:43; 5:11; 19:17 6 Di, rut horam maxoe xil lamei nim e lapis xol tiei nan. Di, lapoe ba, ladihin ni.
7 Haoa tol mei mitavi, e atou nan bemei nim. E xi takil ti vari xa tiramue nan mat. 8 E Pita misisi bit, “?Hit kuhi mu minou, ngan ak be mani xil vus xa xamil tiramue nam mutehuri e tan xa mutepos ni?”
Atou ak bit rilomun ni mini bit, “Io, xil vus iaxai.”
9 Ma Pita biteni mini bit, “?Veneh ma xouk del tiramue nam mubit mulosak pis Ninin na Hi? ?Olonge? Ngan xil xa latetihin tiramue nam di lamei sangas, ladi ngamu e puiteh. E mei lipo tiei nam mun iha.”✡ 1Kor 10:9 10 Vatakes, atou ak mun mot e mat sangas visal le Pita. E melele xa horam maxoe xil lamei nim, lakameti xa xi mun mat. Misak ni, lapoe ba e ladihin ni de ri tiramue nan. 11 Ngan xil vus te sias te hal Serusalem, del mosav xil mun xa lalongeong ni naha xa mistal, ulixil mikan tova tang ven.✡ Pol 2:43; 5:5; 19:17
Eloheoh xil lapol ni merekel xil del sexien xil holu xa latellep
12 E melele nen ak, eloheoh xil di lapol ni merekel xil del sexien xil holu xa tellep pe met moletin xil. Vehakut, ngan xil xa laneket e Iesu mei di labe vituei e rute tei e vioh te Nim Eo xa lakesi ni ‘Horao ma suv toto Solomon.’✡ Pol 2:43; 6:8; 14:3; 15:12; Sion 10:23; Pol 3:11 13 Neta sav xa moletin xil ngasen lamerere ni xil, moletin xil xa lataneket ti mu, uli mikan tengan lamei vituei vatel xil.✡ Pol 2:47 14 E Hi mileh moletin holu lamei e laneket e Iesu. Misak ni xil mei labe holu mu.✡ Pol 2:41,47; 4:4; 6:7; 11:21,24; 21:20 15 Ve polien xa eloheoh xil di lapol ni, moletin xil laleh ngan xil xa lamesei mei laling xil ladi suon mae e seri suse. Xil labit xosxa nini Pita tang ituxol xil melele xa ikakao imei, ma xil lilonge ihos.✡ Mak 6:56; Pol 19:11-12 16 E vanut moletin xil holu lamei langgo taon xil xa mikapis e Serusalem. Xil ladel ngan xil xa lamesei e ngan xil xa ninin tesa xil lapolu e xil. E xil vus mei lalonge bos rilomun.
Vat xil na Siu xil di lasa pangasien mi eloheoh xil
17 Di, vatixar na pris xil del Satusi xil lanem misa ni eloheoh xil e labit lisa pangasien mi xil.✡ Pol 4:1,6 18 Misak ni, ladal xat xil e laso xil labe nim te xeih.✡ Pol 4:3 19 E vongien nen tak, masxaxa tei na Hi mei misah puiteh te nim te xeih e del xil lastal. Di, xi biteni mi xil bit,✡ Pol 12:7-10 20 “Muha, musoh e vioh te Nim Eo na Hi. Musa sen sepinien xil ngasen usil meulien hu ak mi moletin xil.” 21 Ma eloheoh xil lalong xat sepinien nan, e melele xa ut da milan, xil labe vioh te Nim Eo na Hi e di lapispisi mi moletin xil.✡ Pol 12:19
E melele nen tak, vatixar na pris xil del vat sav xil lamei e lakes viton elda xil na Siu xil lamei vituei e totanen tei na Kaonsel nae. Di, lasil mereketeh xil labe nim te xeih tengan lileh eloheoh xil ak limei lisoh pe met xil. 22 E melele xa mereketeh xil labe nim te xeih, latapus ti xil. Ma ladilomun ba labit mesen ni mi vat xil te Kaonsel labit, 23 “Melele xa mabe nim te xeih, mapusi xa puiteh mikoe nggeih tang, e mereketeh xil dit laketeh xole. !E melele xa masah puiteh mabe nim, matale xoteh ti moletin!” 24 Melele xa vat xil na pris xil del vat na mereketeh xil te Nim Eo lalong sepinien ak, latakil ti naha xa nggul eloheoh xil.✡ Luk 22:4,52; Pol 4:1 25 Di, moletin tei bemei visal xil e biteni bit, “!Muteong! !Moletin xil xa muteling xil e nim te xeih, taxeak, di lapispisi mi moletin xil e vioh te Nim Eo na Hi!” 26 Ma vat na mereketeh xil del rut moletin nan xil ba laleh eloheoh xil labe von Kaonsel. Xil latapol ni ti vaxeih mi xil vengan ulixil mikan xa moletin xil linahop vin xil.✡ Mat 14:5; 21:26,46; Mak 11:32; 12:12; Luk 20:19
27 Laleh eloheoh xil lamei nim, e lapol ni xil lasoh pe met moletin xil te Kaonsel ak. Di, vatixar na pris xil misis xil bit, 28 “Matesemae ni xamim texeih tengan munapispisi ti mun usil his moletin ak. E xamim dit mupispisi ni ba tang. Ma taxeak, Serusalem polu ni pispisien namim. !E mubit muling maten nan mun vata xat xamem!”✡ Pol 4:18; Mat 27:25
29 E Pita del eloheoh xil labit rilomun ni mini labit, “!Xamem muteong xat Hi kestang, e nave moletin xil ti!✡ Pol 4:19 30 Hi na avu nar xil tepol ni Iesu temea rilomun ra maten, ngan xa xamim mutehas vini melele xa mutesak ni xil lateti xati e eivave.✡ Pol 2:24,32; 3:15; 4:10; 13:30; 17:31; 2:23,36; 10:39 31 E xi, Hi tepet rati ba de rin metu e misa xeihen mini tengan mei ihe Vat ni moletin xil vus e iteh meulien e xil. Mak, ma Hi di misa mesal mi mol‑Isrel xil tengan lihiles ra tesaen nae e mei iketeh ihos rilomun mi xil.✡ Hib 2:10; Pol 2:33; Luk 24:47; Pol 2:38 32 Xamem iaxa di masep usil holesok xil ak, e Ninin Eo mun di pisen ni be reitin. Ninin Eo ak, Hi misa ni mi moletin xil xa di lalong xati.”✡ Luk 24:48; Sion 15:27; Pol 1:8; 2:32; 3:15; Sion 15:26
33 Melele xa vat xil te Kaonsel lalong sepinien ak, iexil nggat pupu ni eloheoh xil e labit lavas vin xil.✡ Pol 7:54 34 E Farasi tei mitamea misoh, hisen Kameliel. Xi be titsa tei te rae na Mosis e moletin xil vus di lamerere ni. Xi misis vat te Kaonsel tengan vasil rerat eloheoh xil lastal vuteili mu.✡ Pol 22:3; 4:15 35 Di, biteni mi Kaonsel bit, “Tua navan xil te hal Isrel, mulaxat xamim ve naha xa mubit mupol ni mi moletin xil ak. 36 ?Munem moletin tei xa hisen Teotas? Huram vahis xa ba ngamu, xi testal e tevae tetel mol‑Rom xil. Xi tehiteni tehit xi be eilep tei, e moletin xil xa lamos en labe handred hat (400). E melele xa mol‑Rom xil labas vin ni, moletin nan xil lateletasil, ma polien nan telel.✡ Pol 21:38 37 Dutou ni ngan ak, Sudas te hal Kaleli testal e melele xa kavmen tepol ni pupuluen te moletin xil. Xi teleh vanut moletin tei latehusili e xil mun latevae tetel mol‑Rom xil. Xi mun labas vin ni, ma moletin nan xil xa lathusili lateletasil.✡ Luk 13:1-2 38 Mak, ma e rin na moletin xil ak, inou nabiteni mi xamim mak: !Vat nae mat ngamu! !Munapol ni ti neta nasa mi xil! !Muling xil liti nga! Xosxa naha xa xil laling xati e lapol ni mistal nggo nenemien na moletin tang, ma mei ilel. 39 E xosxa mistal nggo Hi, ma xamim musakras musikoe xol xil. Maxani, munatemanin ni xa di mubae mi Hi.”
Melele xa lalong sepinien nan, xil lamaal e nenemien nan. 40 Di, lakes rilomun ni eloheoh xil lamei nim, e Lasemae ni mereketeh nae xil tengan lameas pangas xil. Di, lake xat xil tengan linavit usil ti mun Iesu, e lamaen xil ba vexil mase.✡ Pol 4:18 41 Melele xa eloheoh xil labe reling Kaonsel, labesi pupu ni xil vengan lakila xa Hi di pet rat xil melele xa maen xil langgur pangasien ve his Iesu.✡ Mat 5:10-12; 1Pit 4:13 42 E melengien xil ngasen, e vioh te Nim Eo e e tim sae xil mun, xil dit lapispisi e lasetu ni longeongen hos usil Iesu xa be Mesaea xa Hi tehosei.✡ Pol 2:46; 17:13; 18:5,28

- Polien
- <
- 5
- >

✡5:2: Pol 4:34-35,37

✡5:3: Sion 13:2

✡5:5: Pol 2:43; 5:11; 19:17

✡5:9: 1Kor 10:9

✡5:11: Pol 2:43; 5:5; 19:17

✡5:12: Pol 2:43; 6:8; 14:3; 15:12; Sion 10:23; Pol 3:11

✡5:13: Pol 2:47

✡5:14: Pol 2:41,47; 4:4; 6:7; 11:21,24; 21:20

✡5:15: Mak 6:56; Pol 19:11-12

✡5:17: Pol 4:1,6

✡5:18: Pol 4:3

✡5:19: Pol 12:7-10

✡5:21: Pol 12:19

✡5:24: Luk 22:4,52; Pol 4:1

✡5:26: Mat 14:5; 21:26,46; Mak 11:32; 12:12; Luk 20:19

✡5:28: Pol 4:18; Mat 27:25

✡5:29: Pol 4:19

✡5:30: Pol 2:24,32; 3:15; 4:10; 13:30; 17:31; 2:23,36; 10:39

✡5:31: Hib 2:10; Pol 2:33; Luk 24:47; Pol 2:38

✡5:32: Luk 24:48; Sion 15:27; Pol 1:8; 2:32; 3:15; Sion 15:26

✡5:33: Pol 7:54

✡5:34: Pol 22:3; 4:15

✡5:36: Pol 21:38

✡5:37: Luk 13:1-2

✡5:40: Pol 4:18

✡5:41: Mat 5:10-12; 1Pit 4:13

✡5:42: Pol 2:46; 17:13; 18:5,28

© 2015 Wycliffe Bible Translators, Inc.