- Polien
- <
- 3
- >

3
E his Iesu, Pita misak ni hoeo tei xa len mikavui mei mikakao rilomun
1 Vatei, e tri klok mahis xa be melele te sisen na Siu xil, Pita xal Sion lube Nim Eo na Hi tengan lalosis.✡ Pol 10:3,9,30 2 E melele nen ak, rut moletin xil lapo tua tei nae xa misakras vakakao vengan xa len tesa melele xa ninen telingi. Xil lalingi sangas ni puiteh te vioh te Nim Eo xa lakesi ni ‘Puiteh xa Bos.’ E melengien xil ngasen, xil di lapoe ba lalingi e rute ak tengan ti varam ni mani ra moletin xil xa di lamei e Nim Eo.✡ Sion 9:1; Pol 14:8
3 Melele xa moletin ak pus Pita xal Sion lumei sangas visali tengan lalohe nim, miram ni xalu tengan lalosa neta tova mini. 4 Xalu luketeh momal ba ni, e Pita biteni mini bit, “!Keteh pus xamel!”✡ Pol 6:15; 13:9; 14:9; 23:1 5 Ma xi miketeh pus xalu e minemi bit ti ihur neta tova ra xalu. 6 E Pita biteni mini bit, “Mani navan tovuol vari, e naha xa nangguri, nisa ni minuk. !E his Iesu Kristo te hal Nasaret, tamea e kakao!”✡ Pol 3:16; 4:10; 16:8 7 Di, Pita dal xat hen metu e dutou ni mitamea e misoh. Vatei takes, len xalu mei lunggeih. 8 Moletin ak butahut be nesao, misoh e mikakao. Di, nggusil Pita xalu latbe vioh te Nim Eo na Hi. E inggak mun, moletin ak di mikakao, di butahut, e di memes Hi holu.✡ Pol 14:10; Sion 5:14
9 Melele xa moletin xil lapusi xa di mikakao e di memes Hi mak, 10 lapus kila xa be ngan xa, vehakut, di tetotan sangas visal ‘Puiteh xa Bos’ te vioh te Nim Eo e di miram mi moletin xil ve mani. E xil vus iexil bon e latemanin ni naha xa mistal mini.✡ Sion 9:8
Pita misetu mi moletin xil e vioh te Nim Eo
11 Melele xa moletin ak xa mei mikakao di tamu nggusil xat Pita xal Sion, moletin xil vus latemanin e di labesi xil holu. Ladi e rute tei e vioh te Nim Eo xa lakesi ni ‘Veranda na Solomon.’✡ Sion 10:23; Pol 5:12 12 Melele xa Pita pus moletin xil ak, biteni mi xil bit, “?Tuxoli xil te hal Isrel, veneh ma di mumesep mak? ?Veneh ma di mule mah xat xamel mak? ?Munemi mubit moletin ak mikakao nggo xeihen namel tang? ?Mu munemi xa di mikakao vengan xa sexien namel momal pe met Hi? !E‑e, tamak ti! 13 Hi vari tesak ni mei bos rilomun. Hi ak be Hi na Ebraham, na Aesak, na Siekob, e na avu nar xil mun. Xi vari iaxa tepet rat his Iesu, moletin te polien nan, be nesao. E xamim, mutesi ni pe met Paelet e mutelingi tehe hen tengan vahasi vamat. Paelet ien tehei tengan vamaen ni ha ven vamase, e xamim mutamaen ni ti.✡ Eks 3:6,15; Mat 22:32; Mak 12:26; Pol 7:32; Aes 52:13; Sion 13:32; Luk 23:14-23; Sion 18:38-40; 19:12-15 14 Xi xa be moletin eo xa momal tevi pe met Hi, xamim iaxa mutesi ni. Di, mutesis Paelet tengan vamaen moletin tei xa tehas vin moletin mi xamim.✡ Mat 27:20-21; Mak 15:7,11-12 15 Xamim iaxa mutesak ni latehas vin ngan xa be Vatit Meulien. E Hi tesak ni temeul rilomun ra maten. Xamel matepusi, e taxeak di malsep mesen ni mi xamim.✡ Pol 4:10; 5:30; Luk 24:48; Pol 1:8; 2:32 16 Xeihen xa di e his Iesu iaxa tesak ni le moletin ak mei bos. Naha xa mupusi mistal xiak, mistal vengan xa moletin ak teling neketen nan de his Iesu Kristo. E ve rin ak xi dat bos tang pe metemim xosali.
17 “Tua navan xil, nakila xa naha xa xamim tetel vat namim xil mutepol ni mi Iesu, mutepol ni vengan xa mutnakil ti.✡ Luk 23:34; 1Tim 1:13 18 E suse ak, Hi tepol ni lingxatien nan mei testal tehe reitin. Vengan xa tetiamu, Hi tehit lelen ni texo provet xil xa Mesaea nan mei ilong pangas xi.✡ Luk 24:27,44,46 19 Mak, ma mulonge isa ve tesaen namim xil e muhiles sexien namim xil. Mumei visal Hi tengan iketeh ihos rilomun mi xamim,✡ Pol 2:38 20 isak ni sien iti e meulien namim, e isa rilomun ni Iesu, Mesaea xa xi tehosei, tengan mei iteh meulien e xamim. 21 E Iesu itat e ut nesao iha vuma … imal ni melengien xa holesok xil vus mei ituxoh hoxalite teni e Hi isak ni mei ihe neta hu. Ixoni naha xa Hi tehit lelen ni tetiamu texo provet eo nan xil. 22 Ixoni ngan xa Mosis tehiteni tehit, ‘Hi, Suv namim, ipet rat tei e xamim tengan mei ihe provet tei ixoni nou. Muteong xat holesok xil ngasen xa xi ihiteni mi xamim. 23 E xosxa ti e xamim linateong xat provet ak ti, ma Hi isil rerat xil ra vanut moletin nan xil e ihas xil lilel.’ ” (Dut 18:15,18,19)✡ Lev 23:29; Pol 7:37
24 E Pita biteni mun mi xil bit, “Reitin mak, provet Samuel del provet xil xa latemei tetutou ni, xil vus latehit lelen holesok xil xa di mistal taxeak.✡ Luk 24:27 25 Xir del provet xil ak, rabe mol‑Isrel xil. Misak ni, hitxatien te xeih xa Hi tepol ni tetel xil be nar vus. Nggoni ngan xa Hi tehit xati mi Ebraham tehit, ‘Vatimol nam xil lihe suse te tuxolxatien navan iha mi vanut moletin xil vus te ut etan.’ (Sen 22:18)✡ Sen 26:4; 12:3; 12:3; 18:18; Kal 3:8 26 Mak, ma melele xa Hi tesa moletin te polien nan temei, tesa ni mi xir tetiamu. Xi ien tehei tengan vatuxol xat xir vaxo sexien xa isak ni xir rihiles ra sexien tesa nar xil.”✡ Pol 13:46; Rom 1:16

- Polien
- <
- 3
- >

✡3:1: Pol 10:3,9,30

✡3:2: Sion 9:1; Pol 14:8

✡3:4: Pol 6:15; 13:9; 14:9; 23:1

✡3:6: Pol 3:16; 4:10; 16:8

✡3:8: Pol 14:10; Sion 5:14

✡3:10: Sion 9:8

✡3:11: Sion 10:23; Pol 5:12

✡3:13: Eks 3:6,15; Mat 22:32; Mak 12:26; Pol 7:32; Aes 52:13; Sion 13:32; Luk 23:14-23; Sion 18:38-40; 19:12-15

✡3:14: Mat 27:20-21; Mak 15:7,11-12

✡3:15: Pol 4:10; 5:30; Luk 24:48; Pol 1:8; 2:32

✡3:17: Luk 23:34; 1Tim 1:13

✡3:18: Luk 24:27,44,46

✡3:19: Pol 2:38

✡3:23: Lev 23:29; Pol 7:37

✡3:24: Luk 24:27

✡3:25: Sen 26:4; 12:3; 12:3; 18:18; Kal 3:8

✡3:26: Pol 13:46; Rom 1:16

© 2015 Wycliffe Bible Translators, Inc.